Na temelju članka 35. stavak 1. alineja 4., u svezi s člancima 20. do 23.b Zakona o predškolskom odgoju i obrazovanju (NN br. 10/97, 107/07, 94/13, 98/19, 57/22) i članka 41. i 69. Statuta Dječjeg Vrtića HLOJKICA, KLASA:011-04/23-01/01, URBROJ:2112-60-1-23-1, Upravno vijeće Dječjeg vrtića HLOJKICA, na sjednici održanoj 28.veljače 2023. donosi

**PRAVILNIK**

**o upisu djece i ostvarivanju prava i obveza**

**korisnika usluga u Dječjem vrtiću HLOJKICA**

**I. OPĆE ODREDBE**

**Članak 1.**

1. Ovim Pravilnikom o upisu djece i ostvarivanju prava i obveza korisnika usluga u Dječjem vrtiću Hlojkica (u daljnjem tekstu: Pravilnik) uređuje se postupak upisa i prednosti pri upisu djece u Dječji vrtić HLOJKICA, Delnice, Šetalište Ivana Gorana Kovačića 1, OIB: 27292864929 (u daljnjem tekstu: Vrtić), način organiziranja i ostvarivanja programa predškolskog odgoja, obrazovanja, zdravstvene zaštite i unapređenja zdravlja djece rane i predškolske dobi, socijalne skrbi te prava i obveze roditelja/skrbnika/udomitelja djece - korisnika usluga u Vrtiću.

**Članak 2.**

1. U Vrtiću za djecu rane i predškolske dobi, ostvaruju se cjelodnevni programi u trajanju od 7 do 10 sati dnevno, poludnevni u trajanju od 4 do 6 sati dnevno, te sukladno mogućnostima višednevni u trajanju od jednog do 10 dana (programi izleta, ljetovanja i zimovanja), programi u trajanju do 3 sata dnevno, kako slijedi:
* redoviti programi njege, odgoja, obrazovanja, socijalne skrbi, zdravstvene zaštite i unapređenja zdravlja djece rane i predškolske dobi koji su prilagođeni razvojnim potrebama djece te njihovim mogućnostima i sposobnostima,
* program predškole,
* drugi razvojno orijentirani i socijalizacijski programi predškolskog odgoja.
1. Ovisno o potrebama djece i zahtjevima roditelja, Vrtić može izvoditi i druge programe sukladno odredbama Državnog pedagoškog standarda predškolskog odgoja i obrazovanja (u daljnjem tekstu: Državni pedagoški standard):
* kraći programi predškolskog odgoja (rano učenje stranih jezika, umjetničko - kulturni, vjerski, sportski i drugi sadržaji)
* drugi programi predškolskog odgoja u skladu s potrebama djeca i interesima roditelja.

**Članak 3.**

1. U redovite i ostale programe Vrtića mogu upisati djeca koja do trenutka početka pedagoške godine navrše godinu dana života, pa sve do polaska u osnovnu školu.
2. U novu pedagošku godinu upisuje se onoliko djece koliko se u tekućoj godini ispisuje iz Vrtića, odnosno do popune kapaciteta Vrtića sukladno važećem Državnom pedagoškom standardu, a u skladu s potrebama Grada Delnica, uz suglasnost Grada Delnica (u daljnjem tekstu: Osnivača).
3. Veći broj djece od broja utvrđenog posebnim mjerilima bit će upisan jedino uz suglasnost Osnivača, te ako je Osnivač prethodno osigurao uvjete za prihvat većeg broja djece.

**II. UPIS DJECE U PROGRAME DJEČJEG VRTIĆA**

**Članak 4.**

1. Upravno vijeće Vrtića sukladno prostornim mogućnostima i Državnim pedagoškim standardom odlučuje uz suglasnost Osnivača o upisu djece u pedagošku godinu koja traje od 1. rujna tekuće godine do 31. kolovoza sljedeće godine.

**Članak 5.**

1. Za upis djece u Vrtić primjenjuju se određeni kriteriji za zahtjeve zaprimljene po natječaju (oglasu) sukladno mjerilima i postupcima za ostvarivanje prednosti pri upisu djece u redovite programe, a u skladu s Zakonom o predškolskom odgoju i obrazovanju i ovim Pravilnikom.

**1. Upis u redovite programe**

**Članak 6.**

1. Vrtić je dužan sukladno svom kapacitetu organizirati prvenstveno redovite programe predškolskog odgoja za djecu iz članka 5. ovog Pravilnika.
2. Ukoliko je broj prijavljene djece za predstojeću pedagošku godinu manji od maksimalnog kapaciteta Vrtića nema potrebe za bodovanjem zaprimljenih prijava te će sva prijavljena djeca biti upisana.

**Članak 7.**

1. Prednost pri upisu u Vrtić u redovite programe za iduću pedagošku godinu imaju djeca koja do 1. travnja tekuće godine navrše četiri godine života.
2. Nakon upisa djece iz stavka 1. ovog članka, djeca se upisuju na način da prednost pri upisu ima:

|  |  |  |
| --- | --- | --- |
| **REDNI BROJ** | **OSNOVE ZA UTVRĐIVANJE PREDNOSTI PRI UPISU DJECE RANE I PREDŠKOLSKE DOBI U DJEČJI VRTIĆ „HLOJKICA“** | **MJERILO ZA UPIS (BODOVI) ILI DIREKTAN UPIS** |
|  | Djeca roditelja invalida Domovinskog rata | 10 bodova |
|  | Djeca iz obitelji s troje ili više djece | 1 bod za svako malodobno dijete u obitelji |
|  | Djeca oba zaposlena roditelja | 12 bodova |
|  | Djeca s teškoćama u razvoju i kroničnim bolestima koja imaju nalaz i mišljenje nadležnog tijela iz sustava socijalne skrbi ili potvrdu izabranog pedijatra ili obiteljskog liječnika da je razmjer teškoća u razvoju ili kronične bolesti okvirno u skladu s listom oštećenja funkcionalnih sposobnosti sukladno propisu kojim se uređuje metodologija vještačenja | 7 bodova |
|  | Djeca samohranih roditelja | 15 bodova |
|  | Djeca jednoroditeljskih obitelji | 3 boda |
|  | Djeca osoba s invaliditetom upisanih u Hrvatski registar osoba s invaliditetom | 10 bodova |
|  | Djeca koja su ostvarila pravo na socijalnu uslugu smještaja u udomiteljskim obiteljima | 1 bod |
|  | Djeca koja imaju prebivalište ili boravište na području Grada Delnica | 30 bodova |
|  | Djeca roditelja koji primaju doplatak za djecu  | 2 boda |
|  | Djeca roditelja korisnika zajamčene minimalne naknade | 2 boda |

1. Dodatni kriteriji koji se, uz kriterije iz stavka 1. i 2. ovog članka, vrednuju prilikom upisa u Vrtić su slijedeći:
* roditelji koji u redovitom programu već imaju dijete - 1 bod
1. Djeca čiji se jedan ili oba roditelja obrazuju, odnosno ostvaruju status redovnog učenika ili studenta izjednačavaju se u svojim pravima na ostvarivanje prednosti sa zaposlenim roditeljima iz stavka 2. i 3. ovog članka.
2. Samohrani roditelj je roditelj koji živi sam s djetetom, sam skrbi o njemu i sam ga uzdržava. (Zakon o socijalnoj skrbi, NN 18/22, 46/22, 119/22, članak 15.)
3. Jednoroditeljska obitelj je obitelj u kojoj živi dijete odnosno djeca i jedan roditelj. (Zakon o socijalnoj skrbi, NN 18/22, 46/22, 119/22, članak 15.)

**Članak 8.**

1. Prednost pri upisu u okviru planiranog broja slobodnih mjesta po dobnim skupinama ostvaruje dijete s većim zbrojem bodova iz članka 7. ovog Pravilnika.
2. Ukoliko po provedenom bodovanju više djece ostvari jednak broj bodova po kriterijima iz članka 7. stavak 2. ovog Pravilnika, prednost pri upisu utvrđuje Povjerenstvo za provedbu upisa djece (u daljnjem tekstu: Povjerenstvo) na temelju bodova dobivenih dodatnim kriterijima navedenima u članku 7. stavak 3. ovog Pravilnika, a u slučaju da i tada ima više djece s jednakim brojem bodova, nakon uzimanja u obzir svih kriterija iz članka 7. ovog Pravilnika, Povjerenstvo će na temelju diskrecijskog prava donijeti konačnu odluku.

 **Članak 9.**

1. Ako na temelju dokumentacije o specifičnim razvojnim i/ili zdravstvenim potrebama djeteta i inicijalnog razgovora s roditeljima/skrbnicima/udomiteljima djece, uz nazočnost djeteta, ocijeni da se te potrebe ne mogu zadovoljiti u sklopu redovitog programa, Povjerenstvo će odbiti zahtjev za upis djeteta u redoviti program i predložiti drugi odgovarajući program koji Vrtić može ponuditi.

 **Članak 10.**

1. Roditelj/skrbnik/udomitelj djeteta je dužan dostaviti Vrtiću dokaze o činjenicama bitnim za ostvarivanje prednosti pri upisu:
* za dijete roditelja invalida Domovinskog rata - rješenje o statusu invalida Domovinskog rata,
* za dijete iz obitelji s troje ili više malodobne djece - za svako dijete mlađe od 18 godina rodni list ili izvadak iz matice rođenih ili drugi službeni dokument s podacima o rođenju djeteta,
* za dijete oba zaposlena roditelja:
	+ o zaposlenju roditelja na području Republike Hrvatske izvadak iz Hrvatskog zavoda za mirovinsko osiguranje
	+ o zaposlenju roditelja izvan Republike Hrvatske (osobe zaposlene u inozemstvu) ovjereni prijevod potvrde poslodavca kojom se dokazuje činjenica postojanja zaposlenja,
* za dijete s teškoćama u razvoju i kroničnim bolestima – nalaz i mišljenje nadležnog tijela iz sustava socijalne skrbi ili potvrdu izabranog pedijatra ili obiteljskog liječnika da je razmjer teškoća u razvoju ili kronične bolesti okvirno u skladu s listom oštećenja funkcionalnih sposobnosti sukladno propisu kojim se određuje metodologija vještačenja,
* za dijete samohranog roditelja - izvadak iz Hrvatskog zavoda za mirovinsko osiguranje te dokazi o samohranosti - rodni list,smrtni list za preminulog roditelja ili potvrda o nestanku drugog roditelja ili rješenje Centra za socijalnu skrb o privremenom uzdržavanju djeteta,
* za dijete koje živi u jednoroditeljskoj obitelji - izvadak iz Hrvatskog zavoda za mirovinsko osiguranje, presuda o razvodu braka ili drugi dokaz da drugi roditelj ne živi u zajedničkom kućanstvu,
* za dijete osobe s invaliditetom upisanih u Hrvatski registar osoba s invaliditetom – potvrda Hrvatskoga zavoda za javno zdravstvo da osoba ima status osobe s invaliditetom i da je evidentirana u Hrvatskom registru o osobama s invaliditetom,
* za dijete u udomiteljskoj obitelji, bez roditelja ili bez odgovarajuće roditeljske skrbi – rješenje, odnosno potvrda nadležnog Centra za socijalnu skrb da je dijete u udomiteljskoj obitelji, bez roditelja ili bez odgovarajuće roditeljske skrbi,
* za dijete koje ima prebivalište ili boravište na području Grada Delnica - uvjerenje MUP-a o prebivalištu ili boravištu ne starije od 2 mjeseca,
* za dijete roditelja koji primaju doplatak za djecu - potvrda Hrvatskog zavoda za mirovinsko osiguranje o visini isplaćenog dječjeg doplatka,
* za dijete roditelja korisnika zajamčene minimalne naknade – potvrda Centra za socijalnu skrb da su korisnici prava na zajamčenu minimalnu naknadu,
* za dijete na koje se imaju primijeniti dodatni kriteriji iz članka 7. stavak 3. ovog Pravilnika - dokumentacija koja dokazuje ostvarivanje toga prava -kopija Ugovora za dijete koje je korisnik Vrtića.

**Članak 11.**

1. Djeca koja žive u iznimno teškim socijalnim i zdravstvenim prilikama ne podliježu postupku bodovanja.
2. O upisu djeteta koje živi u iznimno teškim socijalnim i zdravstvenim prilikama odlučuje Povjerenstvo na temelju preporuke nadležnog tijela iz sustava socijalne skrbi i procjene struke o psihofizičkom statusu i potrebama djeteta za odgovarajućim programima i uvjetima koje Vrtić može ponuditi.

**2. Program predškole**

**Članak 12.**

1. Vrtić je dužan osigurati ostvarivanje programa predškole prije polaska djeteta u osnovnu školu koje nije uključeno u redoviti ili posebni program predškolskog odgoja i obrazovanja sukladno Državnom pedagoškom standardu.
2. Dijete koje je ostvarilo pravo odgode upisa u prvi razred osnovne škole, obvezno je pohađati program predškole najdulje još jednu pedagošku godinu, odnosno može ostati uključeno u redoviti program predškolskog odgoja i obrazovanja u Vrtiću.
3. Vrtić je dužan djetetu koje je pohađalo program predškole izdati potvrdu o završenom programu predškole zbog upisa u osnovnu školu.

**3. Posebni i drugi programi**

**Članak 13.**

1. Vrtić može organizirati posebne cjelodnevne, poludnevne i kraće programe te druge programe predškolskog odgoja u skladu s interesima i potrebama djece, zahtjevima roditelja i postojanju uvjeta u Vrtiću, sukladno Odluci o djelatnosti i načinu financiranja Dječjeg vrtića HLOJKICA (SN GD 10/21 I 2/22)..

**4. Djeca s teškoćama u razvoju**

**Članak 14.**

(1)U redovnu odgojnu skupinu može se uključiti dijete s teškoćama u razvoju samo ako su za to ispunjeni uvjeti propisani Zakonom o predškolskom odgoju i obrazovanju i Državnim pedagoškim standardom.

(2) Prosudbu o uključivanju djeteta u odgojno – obrazovne skupine s redovitim ili posebnim programima za djecu s teškoćama u razvoju, djece sa zdravstvenim teškoćama i neurološkim oštećenjima, kao i djece koja pri upisu imaju priložene preporuke stručnjaka, donosi stručno povjerenstvo Vrtića (stručni suradnici i ravnatelj, te sukladno mogućnostima Vrtića zdravstveni voditelj) - (u daljnjem tekstu: stručno povjerenstvo Vrtića), a temeljem procjene psihofizičkog statusa djeteta i njegovih potreba za odgovarajućim programom te uvjeta koje Vrtić može ponuditi.

(3) Roditelj je dužan kod podnošenja zahtjeva za upis dostaviti Vrtiću, osim obavezne dokumentacije i dokumentacije iz članka 10. ovog Pravilnika, i specijalističke nalaze te Nalaz i mišljenje vještačenja nadležnog tijela iz sustava socijalne skrbi.

(4) Roditelj je obvezan odazvati se na inicijalni razgovor s članovima stručnog povjerenstva Vrtića uz obveznu nazočnost djeteta.

(5)Ukoliko stručno povjerenstvo Vrtića na temelju dokumentacije o specifičnim razvojnim i zdravstvenim potrebama djeteta i inicijalnog razgovora s roditeljima uz nazočnost djeteta ocjeni da se te potrebe ne mogu zadovoljiti u sklopu redovitog programa odbit će upis u redoviti program i predložiti upis u ustanovu koja ima adekvatne programe za djecu s teškoćama.

(6)Ukoliko stručno povjerenstvo Vrtića procijeni da postoji mogućnost integracije u redoviti program, izrađuje Plan i program praćenja djeteta s kojim upoznaje roditelje, a roditelji su dužni dati pisanu suglasnost za provođenje Plana i programa praćenja djeteta ili izjavu kojom tu suglasnost odbijaju.

**4. Postupak upisa**

**Članak 15.**

1. Svake godine, najkasnije do 10. svibnja, na službenim mrežnim stranicama Vrtića te oglasnoj ploči Vrtića i oglasnoj ploči Osnivača Vrtić objavljuje oglas (natječaj) za upis djece radi ostvarivanja programa predškolskog odgoja i obrazovanja u novoj pedagoškoj godini.
2. Oglas mora sadržavati:
* rok i mjesto podnošenja zahtjeva
* naznaku osnovne i dodatne dokumentacije koja se prilaže uz zahtjev
* vrstu programa za koje se vrši upis djece
* rok i mjesto objave rezultata upisa
* način ostvarivanja i zaštite prava sudionika u postupku upisa.
1. Nepotpuna upisna dokumentacija neće se razmatrati prilikom bodovanja i određivanja prednosti kod upisa.
2. Upisna dokumentacija zaprimljena izvan redovnog upisnog roka neće se razmatrati.
3. Zaprimljena upisna dokumentacija neće se razmatrati ukoliko roditelj ima nepodmirenih dugovanja prema Vrtiću.
4. Zaprimljena upisna dokumentacija neće se razmatrati ako dijete nije uredno procijepljeno, osim iz opravdanih, zdravstvenih razloga, što se dokazuje potvrdom nadležnog tijela.
5. Upisi se mogu provoditi elektroničkim putem.

**Članak 16.**

1. Roditelj/skrbnik/udomitelj djeteta koji podnosi zahtjev za upis djeteta u s prebivalištem ili boravištem u Gradu Delnicama, a koje je prethodnu godinu bilo upisano u Vrtić dužni su priložiti na upisu sljedeće:
* popunjeni zahtjev za nastavak korištenja usluga Vrtića (nalazi se na mrežnim stranicama Vrtića ili se preuzima osobno u objektu DV HLOJKICA);
* liječniku potvrdu o sistematskom pregledu i redovnoj procijepljenosti djeteta
1. Roditelj/skrbnik/udomitelj djeteta koji podnosi zahtjev za upis djeteta u Vrtić prvi put dužni su priložiti na upisu sljedeće:
* popunjen zahtjev za upis u Dječji vrtić HLOJKICA (nalazi se na mrežnim stranicama Vrtića ili se preuzima osobno u objektu DV HLOJKICA)
* popunjeni Upitnik o razvoju djeteta (nalazi se na mrežnim stranicama Vrtića ili se preuzima osobno u objektu DV HLOJKICA);
* rodni list ili izvadak iz matice rođenih za dijete
* uvjerenje MUP-a o prebivalištu ili boravištu ne starije od 2 mjeseca za dijete
* uvjerenje MUP-a o prebivalištu ili boravištu ne starije od 2 mjeseca za oba roditelja
* za dijete oba zaposlena roditelja:
	1. o zaposlenju roditelja na području Republike Hrvatske izvadak iz Hrvatskog zavoda za mirovinsko osiguranje
	2. o zaposlenju roditelja izvan Republike Hrvatske (osobe zaposlene u inozemstvu) ovjereni prijevod potvrde poslodavca kojom se dokazuje činjenica postojanja zaposlenja.
1. Roditelj/skrbnik/udomitelj djeteta koji se poziva na pravo prednosti, uz obveznu dokumentaciju iz stavaka 1. i 2. ovoga članka, dostavlja i dokumente kojima dokazuje to pravo ( članak 7. ovog Pravilnika).
2. Prilikom predaje zahtjeva za upis roditelj/skrbnik/udomitelj će dobiti šifru sastavljenu od slova i brojeva koja će označavati njegov zahtjev i na osnovu kojeg će moći pregledati status djeteta na objavljenim rezultatima o upisu djece u programe predškolskog odgoja i obrazovanja.

**Članak 17.**

1. Tijekom pedagoške godine Vrtić upisuje djecu ukoliko se ukaže slobodno mjesto u odgojnoj skupini koje je nastalo odustajanjem primljenog djeteta, ispisom djeteta iz bilo kojeg razloga, povećanjem kapaciteta i slično, i to redom s liste čekanja koja se utvrđuje temeljem podnesenog zahtjeva roditelja/skrbnika/udomitelja i bodovima prema kriterijima iz članka 7. ovog Pravilnika.
2. Tijekom pedagoške godine u Vrtić se može upisati i dijete ukoliko se radi o izuzetnom slučaju koji se nije mogao predvidjeti temeljem odluke Upravnog vijeća i sukladno prostornim mogućnostima i Državnim pedagoškim standardom.

**5. Inicijalni razgovori s roditeljem**

**Članak 18.**

1. Prije upisa djeteta u Vrtić provodi se inicijalni razgovor.
2. Inicijalnom razgovoru prisustvuju oba roditelja/skrbnika/udomitelja, osim u izvanrednim okolnostima, dijete upisnik i stručno povjerenstvo Vrtića (stručni suradnici i ravnatelj, te sukladno mogućnostima Vrtića zdravstveni voditelj).
3. Na inicijalnom razgovoru prikupljaju se podaci o razvoju djeteta, njegovim navikama, potrebama, obitelji i drugim specifičnostima, odnosno provodi se opažanje djetetova ponašanja i komuniciranja uz nazočnost roditelja/skrbnika/udomitelja.
4. Ukoliko stručno povjerenstvo vrtića na temelju obavljenog inicijalnog razgovora uoči specifične razvojne i/ili zdravstvene potrebe djeteta uputiti će se liječniku.

**6. Povjerenstvo za provedbu upisa djece**

**Članak 19.**

1. Postupak upisa djece u programe Vrtića provodi Povjerenstvo za provedbu upisa djece koje razmatra zahtjeve za upis s pratećom dokumentacijom.
2. Upravno vijeće imenuje Povjerenstvo koje se sastoji od pet članova:
* 1 člana Upravnog vijeća
* gradonačelnik/ica ili osoba koju opunomoći
* 1 predstavnika nadležnog Centra za socijalnu skrb
* 1 stručnog suradnika
* 1 odgajatelja
1. Članovi Povjerenstva biraju se na vrijeme od dvije godine.
2. Povjerenstvo radi na sjednicama koje saziva predsjednik.
3. Sjednica se može održati ako je nazočna većina članova Povjerenstva.
4. Povjerenstvo donosi odluke većinom glasova ukupnog broja članova Povjerenstva.
5. Povjerenstvo odlučuje o zahtjevima za upis djece u odgojno-obrazovni program na temelju: rezultata cjelovitog uvida o razvoju i potrebama svakog djeteta, analize dostavljene dokumentacije, rezultata inicijalnog razgovora s roditeljima/skrbnicima/udomiteljima djece uz nazočnost djeteta, uz mogućnost konzultacije s vanjskim stručnjacima radi pribavljanja mišljenja i podataka bitnih za odlučivanje.
6. O radu Povjerenstva vodi se zapisnik.
7. Rad Povjerenstva nadzire ravnatelj Vrtića.

**Članak 20.**

1. Povjerenstvo je dužno u roku mjesec dana po isteku roka za podnošenje zahtjeva za upis djece objaviti rezultate upisa na oglasnoj ploči i mrežnim stranicama Vrtića sa sljedećim podacima:
* prihvaćeni zahtjevi za upis djece,
* odbijeni zahtjevi za upis djece i razlog odbijanja,
* eventualni slobodni kapaciteti Vrtića nakon utvrđenih rezultata upisa, odnosno zahtjevi na listi čekanja.
1. U objavljenim rezultatima upisa podaci o upisanom djetetu su šifrirani, a u objavi se navodi broj ostvarenih bodova.

**Članak 21.**

1. Ravnatelj Vrtića dužan je dostaviti Upravnom vijeću i Osnivaču podatke o rezultatima upisa i to u šifriranom obliku zajedno s podacima o:
* broju zaprimljenih zahtjeva (jaslice, vrtić),
* prihvaćenim zahtjevima za upis djece (jaslice, vrtić),
* odbijenim zahtjevima za upis djece - s obrazloženjem,
* eventualno raspoloživim kapacitetima Vrtića nakon utvrđenih rezultata upisa.

**Članak 22.**

1. Roditelj/skrbnik/udomitelj djeteta nezadovoljan rezultatom upisa ili rasporedom svojeg djeteta može podnijeti žalbu Upravnom vijeću u roku od 15 dana od dana objave rezultata upisa.
2. Žalbe zaprimljene izvan predviđenog roka kao i žalbe izjavljene od neovlaštene osobe Upravno vijeće neće razmatrati.

**Članak 23.**

1. Pristigle žalbe razmatra i rješava Upravno vijeće u roku od 30 dana od dana zaprimanja.
2. U radu Upravnog vijeća sudjeluje i predstavnik Povjerenstva radi obrazloženja odluke Povjerenstva, ali bez prava odlučivanja.
3. Upravno vijeće po žalbi može:
* odbaciti žalbu kao nepravodobnu, nedopuštenu ili izjavljena od neovlaštene osobe
* odbiti žalbu kao neosnovanu i potvrditi odluku Povjerenstva,
* usvojiti žalbu i ukinuti odluku Povjerenstva te samo donijeti odluku o upisu, odnosno rasporedu djeteta ili pak vratiti Povjerenstvu na ponovno odlučivanje.
1. U svojoj odluci Upravno vijeće izvještava roditelja/skrbnika/udomitelja djeteta pisanim putem.
2. Po završenom žalbenom postupku Povjerenstvo utvrđuje konačnu listu rezultata upisa temeljem koje se djeca primaju u Vrtić.

**Članak 24.**

1. Roditelj/skrbnik/udomitelj djeteta dužan je sklopiti ugovor o ostvarivanju programa s Vrtićem u roku od mjesec dana od dana oglašavanja rezultata upisa, a iznimno najkasnije do 1. rujna tekuće godine.
2. Roditelj/skrbnik/udomitelj djeteta koji su putem natječaja (oglasa) ostvarili pravo upisa, a do 1. listopada ne potpišu ugovor i ne obavijeste Vrtić o razlozima navedenoga, gube stečeno pravo upisa.

**Članak 25.**

1. Upisana djeca započinju ostvarivati program od 1. rujna tekuće godine, ako, iznimno i iz opravdanih razloga, drugačije nije utvrđeno ugovorom sklopljenim između Vrtića i roditelja/skrbnika/udomitelja djeteta.

**Članak 26.**

1. Djeca koja nisu primljena u Vrtić, a zadovoljila su upisne kriterije vode se na listi prednosti te se upisuju tijekom godine, ukoliko se oslobode mjesta u odgojno-obrazovnim skupinama ili dođe do proširenja kapaciteta Vrtića.

**III. OSTVARIVANJE PRAVA I OBVEZA KORISNIKA USLUGA DJEČJEG VRTIĆA**

**Članak 27**.

1. Roditelj/skrbnik/udomitelj djeteta - korisnik usluga ima pravo:
* prije početka ostvarivanja programa biti upoznat s programom za dijete i uvjetima pod kojima se on ostvaruje te s tim u svezi pravima i obvezama korisnika usluga,
* putem individualnih razgovora i roditeljskih sastanaka biti redovito izvještavan o razvoju i napredovanju djeteta te biti uključen u različite oblike suradnje roditelja i Vrtića,
* podnositi zahtjeve nadležnim tijelima Vrtića radi ostvarivanja i zaštite pojedinačnih prava i potreba djeteta,
* sudjelovati u planiranju, realizaciji i vrednovanju odgojno-obrazovnog programa za dijete,
* sudjelovati u upravljanju Vrtićem na način utvrđen zakonom i Statutom Vrtića, birati i biti biran za predstavnika roditelja korisnika usluga u Upravnom vijeću.
1. Roditelj/skrbnik/udomitelj djeteta - korisnik usluga dužan je:
* dostaviti dodatnu zdravstvenu potvrdu nadležnog liječnika pri uključivanju djeteta u program vrtića u slučaju promjena zdravlja djeteta nastalih nakon sistematskog zdravstvenog pregleda,
* predočiti potpunu dokumentaciju i informaciju o karakteristikama i potrebama djeteta koje su bitne za odabir primjerenog programa kao i za njegovu sigurnost i zdravlje tijekom ostvarivanja programa,
* pravovremeno izvješćivati Vrtić o promjenama razvojnog i zdravstvenog statusa djeteta i surađivati s Vrtićem u postupcima izmjena programa,
* za slučaj značajnih promjena zdravstvenog stanja ili razvojnog statusa djeteta, koje tijekom ostvarivanja programa uoči Vrtić, obaviti potrebne pretrage i pribaviti mišljenja nadležnih službi te sudjelovati u programu pedagoške opservacije djeteta i utvrđivanju novog prilagođenog, individualiziranog programa, u roku mjesec dana, u interesu zadovoljavanja razvojnih potreba i sigurnosti djeteta odnosno sigurnosti i ostvarivanja odgojno-obrazovnog programa za drugu djecu,
* osobno dovoditi i odvoditi dijete iz odgojno-obrazovne skupine ili pisano izvijestiti odgojitelja o punoljetnim osobama (najviše tri) koje je za to ovlastio,
* izvijestiti odgojitelja odgojno-obrazovne skupine u roku od 24 sata o razlozima izostanka djeteta,
* ne dovoditi u Vrtić bolesno dijete, a nakon završenog liječenja odmah dostaviti potvrdu nadležnog liječnika o obavljenom zdravstvenom pregledu iz koje je vidljivo da je dijete sposobno pohađati Vrtić,
* nakon izbivanja djeteta iz Vrtića zbog drugih razloga u trajanju duljem od 60 dana dostaviti potvrdu nadležnog liječnika o obavljenom zdravstvenom pregledu iz koje je vidljivo da je dijete sposobno pohađati Vrtić,
* odazvati se pozivima na roditeljske sastanke i druge oblike suradnje roditelja s Vrtićem u cilju praćenja razvoja i napredovanja djeteta,
* najkasnije do 25-og u mjesecu uplaćivati utvrđeni iznos participacije roditelja u cijeni programa,
* dostaviti Vrtiću pisanu obavijest o ispisu djeteta iz Vrtića najkasnije 15 dana prije ispisa, te dokazati podmirenje svih nastalih troškova programa do dana ispisa.
* izvršavati druge obveze korisnika usluga utvrđene općim aktima Vrtića.

**Članak 28.**

1. Dječji vrtić je dužan:
* ustrojiti rad s djecom u jasličkim i vrtićkim odgojnim skupinama sukladno planu upisa,
* surađivati s obitelji djeteta u cilju praćenja razvoja i napredovanja djeteta,
* osigurati redovito izvještavanje korisnika usluga i njihovo sudjelovanje u upravljanju Vrtićem sukladno zakonu i Statutu Vrtića,
* omogućiti zaštitu pojedinačnih prava korisnika usluga podnošenjem žalbe, odnosno zahtjeva Upravnom vijeću,
* upozoriti korisnika usluga da Vrtić pridržava pravo preraspoređivanja djeteta iz jedne u drugu odgojno-obrazovnu skupinu i posebnog organiziranja programa za vrijeme srpnja i kolovoza te u drugim posebnim okolnostima, u skladu s pedagoškim načelima i interesima organizacije rada u zadovoljavanju utvrđenih potreba za programima predškolskog odgoja,
* upozoriti korisnika usluga da Vrtić može, u slučaju značajnih promjena zdravstvenog stanja ili razvojnog statusa djeteta koje uoči, izmijeniti program i uvjete ostvarivanja programa za dijete; s tim da postupak promjene programa pokreće Vrtić na temelju praćenja stanja i potreba djeteta te na temelju provedene pedagoške opservacije kao i dodatno obavljenih pretraga i mišljenja nadležnih službi, u interesu razvojnih potreba djeteta, njegove sigurnosti te sigurnosti i ostvarivanja odgojno-obrazovnog programa za drugu djecu,
* upozoriti korisnika usluga da Vrtić može otkazati ostvarivanje programa za dijete u slučaju značajnih promjena u razvojnom statusu djeteta, ako ni novi prilagođeni individualizirani program ne zadovoljava razvojnim potrebama djeteta,
* u slučaju promjene ili otkazivanja ostvarivanja programa usmjeriti korisnika usluga na daljnje postupanje i institucije koje će primjereno zadovoljiti potrebe djeteta,
* upozoriti korisnika usluga da Vrtić može otkazali ostvarivanje programa djetetu ako korisnik ne plati dospjele obveze u roku od 30 dana od dana dospijeća obveze ili ako korisnik na drugi način prekrši obveze utvrđene ugovorom ili općim aktom Vrtića,
* prilikom prelaska djeteta u drugi dječji vrtić predati korisniku usluga propisanu dokumentaciju koju treba dostaviti drugom dječjem vrtiću,

**Članak 29.**

1. Prilikom prelaska djeteta u drugu predškolsku ustanovu djetetu se izdaje potvrda u koju se
unose podaci o reguliranim međusobnim pravima i obvezama.
2. Vrtić, u pravilu, ne može primiti dijete bez potvrde iz koje je vidljivo da je korisnik usluga
uredno podmirio svoje obveze u predškolskoj ustanovi u kojoj je dijete ranije ostvarivalo
programe.
3. Ukoliko dijete tijekom godine ne pohađa Vrtić duže od 3 mjeseca uzastopno bez
objektivnog razloga i opravdanja roditelja, dijete će se odlukom ravnatelja i odobrenjem
Upravnog vijeća ispisati iz Vrtića kako bi se moglo upisalo dijete koje se nalazi na listi
čekanja.
4. Dijete može biti ispisano iz Vrtića i po službenoj dužnosti i to zbog kršenja odredbi Ugovora o pružanju usluga predškolskog odgoja.

**IV. PRIJELAZNE I ZAVRŠNE ODREDBE**

**Članak 30.**

1. Stupanjem na snagu ovog Pravilnika prestaje važiti Pravilnik o upisu djece i ostvarivanju prava i obveza korisnika usluga u Dječjem vrtiću HLOJKICA, KLASA: URBROJ: od dana \_\_\_\_\_\_.
2. Ovaj Pravilnik stupa na snagu u roku od osam dana od objave na oglasnim pločama Dječjeg vrtića.

KLASA: 011-03/23-01/02,

URBROJ:2112-60-1-23-1

Delnice,. godine

Utvrđuje se da je ovaj Pravilnik objavljen na oglasnoj ploči Dječjeg vrtića dana \_\_\_\_\_\_\_\_\_\_\_\_\_\_\_\_.

a stupio je na snagu dana \_\_\_\_\_\_\_\_\_\_. godine.

 RAVNATELJICA: PREDSJEDNICA UPRAVNOG VIJEĆA:

 Karmela Rački Adrijana Kruljić